ANAN เล็งอัพเป้าทั้งปี หลัง 6 เดือนแรกกวาดยอดขายเฉียดหมื่นล้าน พร้อมรุกตลาดออนไลน์เต็มสูบ
ANAN เล็งอัพเป้าทั้งปี หลัง 6 เดือนแรกกวาดยอดขายเฉียดหมื่นล้าน พร้อมรุกตลาดออนไลน์เต็มสูบ
8 ก.ค. 2563

นายชัยยุทธ ชุณหะชา ประธานเจ้าหน้าที่สายงานการเงิน บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า บริษัทเตรียมทบทวนปรับเป้าหมายของทั้งปี 2563 หลังจากยอดขายครึ่งปีแรกสูงกว่าเป้าหมาย แม้ว่าสถานการณ์การแพร่ระบาดของโควิด-19 ส่งผลกระทบต่อเศรษฐกิจทั้งในประเทศและต่างประเทศ
ทั้งนี้ ในไตรมาส 2/63 บริษัทสามารถสร้างยอดขายได้ 4,918 ล้านบาท สูงกว่าเป้าที่ตั้งไว้ที่ 3,842 ล้านบาท ถึง 28% ทำให้ยอดขายในช่วงครึ่งปีแรกนั้น มีจำนวน 9,272 ล้านบาท ซึ่งคิดเป็น 56% ของเป้าหมายทั้งปี 2563 เนื่องจากอนันดาได้บุกตลาดมากขึ้น ผ่านช่องทางออนไลน์ “ANANDA iStore” เพื่อตอบโจทย์ความต้องการของผู้บริโภคที่เปลี่ยนไป และปรับเปลี่ยนตามสถานการณ์ในรูปแบบ New Normal ซึ่งมีกระแสตอบรับที่ดีมาก ในอนาคตช่องทางออนไลน์ก็จะเป็นอีกช่องทางหลักทางการขายอีกช่องทางหนึ่ง อีกทั้งจำนวนผู้เยี่ยมชมโครงการที่มีเข้ามาอย่างต่อเนื่องตั้งแต่ต้นปี แม้กระทั่งในช่วงล็อกดาวน์ก็ตาม ก็ยังเป็นส่วนช่วยสนับสนุนยอดขายของบริษัทได้เป็นอย่างดี
อีกทั้งยังมองว่าในช่วงครึ่งปีหลังสถานการณ์การระบาดของโควิด-19 มีทิศทางที่ดีขึ้น เนื่องจากประเทศไทยมีการควบคุมการแพร่ระบาดได้เป็นอย่างดี จำนวนผู้ติดเชื้อในประเทศอยู่ในระดับต่ำ จนส่งผลให้มีการผ่อนคลายมาตรการล็อคดาวน์ ทำให้กิจกรรมทางเศรษฐกิจค่อยๆดำเนินเข้าสู่ภาวะปกติ รวมถึงอัตราดอกเบี้ยที่อยู่ในระดับต่ำ ตลอดจนมาตรการต่างๆจากภาครัฐ เข้ามาช่วยกระตุ้นเศรษฐกิจ ส่งผลให้ภาคธุรกิจและผู้บริโภคมีความเชื่อมั่นที่สูงขึ้น สอดคล้องกับดัชนีความเชื่อมั่นผู้บริโภคที่ปรับตัวสูงขึ้นในช่วงเดือน พ.ค.และ มิ.ย. ซึ่งภาคอสังหาริมทรัพย์ก็จะได้รับประโยชน์จากปัจจัยข้างต้น และมีแนวโน้มที่จะปรับตัวดีขึ้นอย่างต่อเนื่องในช่วงครึ่งหลังของปีนี้